9 юли 2020, 11:06
Слънцето бавно се издига над хоризонта. Часът е 5:35, а денят – 1 юли, Джулай Морнинг. Над пажа до къмпинг „Гардения“ звучи „July Morning“ на „Юрая Хийп“. И ето слънцето изплува от морето с пълния си диск. Вълнуващо, зареждащо, струва си да се преживее…
20 часа по-рано. Седнал зад волана на лимитираната серия на Dacia Duster – Blue Line си проправям път през трафика на София. Пътувам заедно с колега журналист, на навигацията Media Nav Evolution, която e седем инча и е стандартно оборудване за този модел, съм задал къмпинг „Гардения“. Пътуваме към Джулай Морнинг. Гласът от мултимедията, казва ясно на български: „остават 420 километра“. На пръв поглед много, но с добра кола и компания, не се усещат.
Автомобилът гълта километрите неусетно. Обновеният Duster не се различава съществено от предшественика си, който получи сериозен редизайн през 2017 г. Запазени са ръбатите форми, които изключително много се харесват от купувачите. Със серията Blue Line, Dacia отбелязва 15 години от лансирането си в Европа. Най-голямата новост е цветът – тъмносин, който придава на дъстъра по-спортно излъчване, което се подсилва от дневните лед светлини. Този цвят не е нов в семейството на компанията майка на Daciа – Renault – за първи път беше използван в Megane Sport.
Градусите се покачват с наближаването на морето. Термометърът навън показва 36, но в купето е приятно прохладно, благодарение автоматична климатична система с пет вентилационни отвора, която поддържа 20 градуса.
Почти през целия път се движим с разрешената за българските магистрали скорост от 140 километра в час. При нея Duster се чувства в свои води. Возията е гладка и липсват вибрации и паразитни звуци. Прехвърляйки 140 км/ч обаче започват да се усещат промени в поведението на автомобила, но да не забравяме все пак, че караме бюджетен автомобил, при това кросоувър. Dacia и Duster никога не са претендирали да са най-добрите, но това не пречи да са сред най-продаваните.
Здравината и добрата проходимост, наред с ниските цени и специфичната визия, привличат любители и клиенти на Duster. SUV-ът използва доказалата се офроуд система за движение, изработена от всепризнатия майстор в 4х4 задвижването – Nissan. Има възможност да се преминава в различни режими за офроуд. Със завъртане на бутон може да се превключи от предно предаване, към автоматичен режим, който при буксуване на предните колела включва и задния мост.
Системата може да бъде настроена и в опция Lock, която разпределя мощността между предните и задните гуми в съотношение 50/50. Изкачванията и спусканията са допълнително улеснени от системите за контрол за спускане по наклон (HDC) и асистента за потегляне по наклон (HSA). На помощ през цялото време е и камера с различни перспективи, която обединява четири визьора (един отпред, по един от двете страни и един отзад). Като добавим и ниските килограми, Duster спокойно може да премине почти през всякакви препятствия.
Стигаме за 4 часа, за да се потопим в прохладната вода на морето. Слънцето скоро ще изгрее…
Хиляди българи ще живеят без пластмаса през юли	С „e:HEV“ за кеф